पाएं अपने शहर की ताज़ा ख़बरें और फ्री ई-पेपरडाउनलोड करें
इंदरगढ़ नगर में भांडेर रोड निवासी दिनेश अग्रवाल ने घर में खटिया पर लेटी बीमार मां रती देवी का वीडियो सोशल मीडिया पर डालते हुए लोगों से मदद मांगते हुए कहा- मेरी मां बीमार है, जैसे तैसे एक छोटे ऑक्सीजन सिलेंडर की व्यवस्था की लेकिन अब उसमें भी ऑक्सीजन खत्म हो गई है।
कोई मेरी मदद करो और सिलेंडर भिजवाओ। सोशल मीडिया पर वीडियो देखा तो सेंवढ़ा टीआई राजू रजक ने संवेदनशीलता दिखाते हुए 45 किमी दूर दिनेश के घर ऑक्सीजन सिलेंडर 45 मिनट में पहुंचा दिया। समय रहते ऑक्सीजन मिल जाने से 65 वर्षीय रतीबाई की जान बच गई।
इंदरगढ़ में ऑक्सीजन सिलेंडर खत्म हो गए हैं। मंगलवार से ही सिलेंडरों का टोटा है। ऐसे में भांडेर रोड निवासी दिनेश ने अपनी बीमार मां के लिए घर पर ही एक छोटे ऑक्सीजन सिलेंडर की व्यवस्था कर ली। दिनेश ने वीडियो वायरल कर कहा कि उनकी मां का ऑक्सीजन लेवल कम हो रहा है लेकिन अब उनके पास मौजूद सिलेंडर में ऑक्सीजन खत्म हो गई है। अगर कोई मदद कर दे तो मां की जान बच जाएगी। यह वीडियो बुधवार दोपहर लगभग 12.30 बजे सेंवढ़ा टीआई रजक ने भी देखा तो उन्होंने तत्काल अपने थाने से वाहन भेजकर भरा ऑक्सीजन सिलेंडर दिनेश के घर भिजवाया। करीब 45 मिनट में सिलेंडर दिनेश के घर पर पहुंचा और समय पर ऑक्सीजन मिलने से उनकी मां की जान बच गई।
टीआई बोले- ऐसी इमरजेंसी के लिए रखे थे सिलेंडर
दिनेश के अनुसार, उनकी मां जिला अस्पताल में भर्ती थी। स्वस्थ होकर घर आ गईं लेकिन घर आते ही उनके ऑक्सीजन लेवल में फिर से कमी आने लगी। उनके पास एक ऑक्सीजन सिलेंडर था। बुधवार को इसमें भी ऑक्सीजन खत्म होने लगी और कई जगह प्रयास के बाद भी सिलेंडर नहीं मिला तो उन्होंने सोशल मीडिया पर मदद मांगी। वहीं सेंवढ़ा टीआई राजू रजक का कहना है कि कोरोना काल में लोगों की मदद करने के उद्देश्य से उन्होंने अपने पास दो तीन सिलेंडर रख लिए थे। यह सिलेंडर इन्हीं परिस्थितियों को देखते हुए रखे थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn